CELEX: 62010TN0268
Language: el
Date: 2010-06-10 00:00:00
Title: Υπόθεση T-268/10: Προσφυγή της 10ης Ιουνίου 2010 — PPG και SNF κατά ΕΟΧΠ

9.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 274/23
            
         Προσφυγή της 10ης Ιουνίου 2010 — PPG και SNF κατά ΕΟΧΠ
   (Υπόθεση T-268/10)
   ()
   2010/C 274/37
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Polyelectrolyte Producers Group GEIE (PPG) (Βρυξέλλες, Βέλγιο) και SNF SAS (Andrezieux Boutheon, Γαλλία) (εκπρόσωποι: K. Van Maldegem, R. Cana, δικηγόροι, και P. Sellar, Solicitor)
   
      Καθού: Ευρωπαϊκός Οργανισμός Χημικών Προϊόντων (ΕΟΧΠ)
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να κρίνει την προσφυγή παραδεκτή και βάσιμη·
            
         
               —
            
            
               να ακυρώσει την προσβαλλομένη πράξη·
            
         
               —
            
            
               να καταδικάσει τον ΕΟΧΠ στα δικαστικά έξοδα·
            
         
               —
            
            
               να λάβει οποιοδήποτε άλλο απαιτούμενο μέτρο, κατά την κρίση του.
            
         
      Ισχυρισμοί και κύρια επιχειρήματα
   
   Οι προσφεύγουσες ζητούν τη μερική ακύρωση της απόφασης του Ευρωπαϊκού Οργανισμού χημικών προϊόντων (ΕΟΧΠ) να χαρακτηρίσει το ακρυλαμίδιο (ΕΚ 201-173-7) (αριθ. CAS 79-06-1) ως ουσία που ανταποκρίνεται στα κριτήρια του άρθρου 57 του κανονισμού ΕΚ 1907/2006 (1) (στο εξής: κανονισμός REACH), σύμφωνα με το άρθρο 59 του κανονισμού REACH.
   Οι προσφεύγουσες φρονούν ότι η προσβαλλομένη πράξη είναι παράνομη διότι εκδόθηκε βάσει αξιολογήσεως του ακρυλαμιδίου που είναι επιστημονικώς και νομικώς εσφαλμένη, δεδομένου ότι στηρίζεται στην ένδειξη ότι δεν είναι αρκούντως ασφαλές. Κατά την άποψη των προσφευγουσών, ο ΕΟΧΠ υπέπεσε σε πρόδηλη πλάνη εκτιμήσεως με την έκδοση της προσβαλλομένης πράξης κατά παράβαση των άρθρων 2, παράγραφος 8 και 59 του κανονισμού REACH και κατά παράβαση της υποχρεώσεώς του να εξετάζει προσεκτικά και αμερόληπτα τα αποδεικτικά στοιχεία.
   Οι προσφεύγουσες υποστηρίζουν περαιτέρω ότι η προσβαλλομένη πράξη παραβιάζει διάφορες γενικές αρχές του δικαίου της ΕΕ όπως την αρχή της αναλογικότητας και της απαγορεύσεως των διακρίσεων δεδομένου ότι κάνει διάκριση μεταξύ ακρυλαμιδίου και άλλων παρόμοιων ουσιών χωρίς αντικειμενική δικαιολογία.
   
      (1)  Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396, σ. 1).